ROZHODNUTIE KOMISIE
z 22. decembra 2006,
ktorým sa schvaľujú plány na schválenie podnikov zameraných na obchod s hydinou a násadovými vajcami vo vnútri Spoločenstva podľa Smernice Rady 90/539/EHS
[oznámené pod číslom K(2006) 6842]
(Text s významom pre EHP)
(2007/17/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 56,
so zreteľom na smernicu Rady 90/539/EHS z 15. októbra 1990 o veterinárnych podmienkach, ktorými sa spravuje obchodovanie s hydinou a násadovými vajcami v rámci Spoločenstva a ich dovoz z tretích krajín (1), a najmä na jej článok 3 ods. 2 a 3,
keďže:
(1)
V smernici Rady 90/539/EHS sa stanovujú veterinárne podmienky, ktorými sa riadi obchod s hydinou a násadovými vajcami v rámci Spoločenstva a dovoz týchto produktov z tretích krajín. Podľa uvedenej smernice sa majú plány členských štátov na schválenie podnikov zameraných na obchod s hydinou a násadovými vajcami vo vnútri Spoločenstva schváliť Komisiou.
(2)
Rozhodnutím 2004/835/ES z 3. decembra 2004, ktorým sa schvaľujú plány na povolenie podnikov zameraných na obchod s hydinou a násadovými vajciami vo vnútri Spoločenstva (2), sa tieto plány schválili pre súčasné členské štáty okrem Luxemburska. V prílohe k uvedenému rozhodnutiu sa uvádzajú členské štáty, ktorých plány sa schválili.
(3)
Bulharsko a Rumunsko pristúpia k Spoločenstvu 1. januára 2007. V tejto súvislosti predložili svoje plány na schválenie podnikov zameraných na obchod s hydinovým mäsom a násadovými vajcami vo vnútri Spoločenstva Komisii na schválenie.
(4)
Plány predložené Bulharskom a Rumunskom, zmenené a doplnené v nadväznosti na návrhy podané počas ich hodnotenia, spĺňajú kritériá stanovené v smernici 90/539/EHS a v prípade ich účinnej implementácie umožňujú dosiahnutie cieľov uvedenej smernice a mali by sa preto schváliť.
(5)
V záujme prehľadnosti právnych predpisov Spoločenstva by sa rozhodnutie 2004/835/ES malo zrušiť a nahradiť týmto rozhodnutím.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Plán, ktorý Komisii predložilo Bulharsko 9. októbra 2006 na schválenie podnikov zameraných na obchod s hydinovým mäsom a násadovými vajcami vo vnútri Spoločenstva, sa schvaľuje.
Článok 2
Plán, ktorý Komisii predložilo Rumunsko 5. októbra 2006 na schválenie podnikov zameraných na obchod s hydinovým mäsom a násadovými vajcami vo vnútri Spoločenstva, sa schvaľuje.
Článok 3
V prílohe sa uvádza zoznam členských štátov, ktorých plány na schválenie podnikov zameraných na obchod s hydinou a násadovými vajcami vo vnútri Spoločenstva sú schválené.
Článok 4
Rozhodnutie 2004/835/ES sa zrušuje.
Článok 5
Toto rozhodnutie sa uplatňuje s výhradou nadobudnutia platnosti Zmluvy o pristúpení Bulharska a Rumunska a odo dňa nadobudnutia platnosti tejto zmluvy.
Článok 6
Toto rozhodnutie je určené členským štátom.
V Bruseli 22. decembra 2006